Ntangu Yehowa Nzambi na nge ta fwa makanda yina Yehowa Nzambi na nge ke pesa nge insi na bo, ebuna nge botula insi na bo mpi nge zinga na bambanza na bo ti na banzo na bo,
nge fwete tula bambanza tatu na kingenga na kati ya insi na nge yina Yehowa Nzambi na nge ke pesa nge na kubaka.
Nge fwete kabisa na bandambu tatu teritware ya insi yina Yehowa Nzambi na nge me pesa nge na kubaka, mpi kuyidika banzila sambu konso muntu yina me fwa muntu kutina na mbanza mosi na kati ya bambanza yina.

Mambu fwete salama mutindu yai sambu na muntu yina me fwa muntu, yina lenda tina kuna sambu yandi bikala na luzingu: Kana yandi bula nkweno na yandi kukonda kukana kansi yandi vandaka ve kumenga yandi na ntwala
mu mbandu kana yandi me kwenda ti nkweno na yandi na mfinda sambu na kuzenga bankuni ebuna yandi tombula diboko na yandi sambu na kuzenga nti ti disoka, kansi ntu ya disoka me katuka na nti na yo mpi me bula nkweno na yandi mpi yandi me fwa, muntu yina me fwa muntu fwete tina na mbanza mosi na kati ya bambanza yina sambu na kuzinga.
Kana ve, na makasi yonso, muntu yina ke vutula mbi sambu na menga lenda landa muntu yina me fwa muntu, kukanga yandi mpi kufwa yandi kana nzila yina ke nata na mbanza kele nda mingi. Ata mpidina, yandi me fwana ve na kufwa sambu yandi vandaka ve kumenga nkweno na yandi na ntwala.
Yo yina mono ke songa nge nde: ‘Tula bambanza tatu na lweka.’

Kana Yehowa Nzambi na nge kukumisa teritware na nge nene mutindu yandi zengaka kieleka na ba-nkaka na nge mpi yandi pesa nge insi ya mvimba yina yandi silaka kupesa na ba-nkaka na nge
—katula kaka kana nge zitisa na kwikama yonso bantuma yai yonso ya mono ke pesa nge bubu yai, disongidila kuzola Yehowa Nzambi na nge mpi kutambula ntangu yonso na banzila na yandi—pana nge ta yika bambanza tatu ya nkaka na zulu ya bambanza yai tatu.
Na mutindu yina, menga ya muntu yina me sala mbi ve ta tiamuka ve na insi na nge yina Yehowa Nzambi na nge ke pesa nge bonso dikabu, mpi nge ta vanda ve ti mfuka ya menga.

Kansi kana muntu mosi vandaka kumenga nkweno na yandi mpi yandi vandaka kuvingila sambu na kunwanisa yandi mpi yandi me lwadisa yandi ngolo ebuna yandi me fwa, mpi muntu yango me tina na mbanza mosi na kati ya bambanza yai,
bankuluntu ya mbanza na yandi fwete binga yandi tuka kuna mpi kupesa yandi na maboko ya muntu yina ke vutula mbi sambu na menga, mpi yandi fwete fwa.
Nge fwete wila yandi ve mawa, mpi nge fwete katula na Izraele mfuka ya menga ya muntu yina me sala mbi ve, sambu mambu kukwendila mbote sambu na nge.

Ntangu nge ta baka dikabu na nge na insi yina Yehowa Nzambi na nge ke pesa nge na kubaka, nge fwete katula ve kidimbu ya ndilu ya nkweno na nge na kisika yina ba-nkaka tulaka bandilu.

Mbangi mosi mpamba lenda bedisa ve muntu ya nkaka sambu na konso kifu to disumu yina yandi me sala. Diambu yina fwete ndimama kana bambangi zole to tatu me ta kimbangi.
Kana mbangi mosi ya ntima ya mbi me ta kimbangi sambu na muntu ya nkaka mpi me funda yandi nde yandi me fwa nsiku,
bantu yina zole ya ke wakana ve ta telama na ntwala ya Yehowa, ya banganga-nzambi, mpi ya bazuzi yina ta vanda ke sala na bilumbu yina.
Bazuzi ta zikisa mbote-mbote, ebuna kana muntu yina taka kimbangi kele mbangi ya luvunu mpi yandi me kusila mpangi na yandi makambu,
beno fwete sala yandi kaka mutindu yandi kanaka kusala mpangi na yandi, mpi nge fwete katula kima ya mbi na kati na beno.
Bantu yina me bikala ta wa mambu yai mpi ta wa boma, ebuna bo ta salaka diaka ve ata fioti diambu ya mbi ya mutindu yai na kati na beno.
Nge fwete wa ve mawa: Luzingu ta vanda sambu na luzingu, disu sambu na disu, dinu sambu na dinu, diboko sambu na diboko, dikulu sambu na dikulu.